Die Pos | Crime | Twee in hof oor aanval by hotel
02 March 2018 l Ronél van Jaarsveld l Views: 453 l 21 days ago
Twee mans wat daarvan aangekla word dat hulle op Sondagaand 27 Desember 2016 ’n bejaarde egpaar by die Settlers Hotel aangeval het, het vandeesweek in die hof op Modimolle verskyn.
Edwin Grobler en sy vrou, Petro, was tydens die aanval 83 en 79 jaar oud. Die twee rowers het Edwin glo só hard geslaan dat sy gehoorstuk uitgeval het en hy nie meer kon hoor nie. Hy is vasgebind terwyl Petro gedwing is om die mans te wys waar waardevolle items is.
Simon Tito Nkuna en Ronald Lebogang Matsebe het glo met horlosies, beursies, die kasregister uit die hotel se bottelstoor, drank en ’n DVD-speler gevlug. Hulle was tien maande op vrye voet voordat die polisie hulle vasgetrek het, het Die Pos vroeër berig.
’n Maatskaplike werker het op Maandag 26 Februarie tydens die verhoor getuig dat die Groblers aan haar gesê het dat die aanval hul lewens verander het. Edwin het hom aan mense onttrek en die egpaar het hul vertroue in mense verloor.
Nóg ’n maatskaplike werker het oor die twee verdagtes se huislike omstandighede getuig. Sy het getuig dat Matsebe gerespekteerd in sy gemeenskap is, hoewel hy arm grootgeword het. Hy is ’n straatsmous wat vir sy gesin moet sorg. Sy het aanbeveel dat ’n opgeskorte vonnis gepas sou wees.
Doria Groenewald, staatsaanklaer, wou weet waarom dit ’n gepaste straf sou wees aangesien die twee die polisie maande lank ontwyk het, hoewel hulle die kans gehad het om hulself oor te gee.
Die saak kom weer op Maandag 19 Maart voor. Nkuna en Matsebe se borgtog is verleng.